Il-Kor Erġ'ejja, erġ'ejja, Sulamija , erġ'ejja, erġ'ejja, ħalli nħarsu lejk! L-għarus Xi tridu tħarsu lejn is-Sulamija, bħal f'żifna ta' żewġ kori? Kemm huma sbieħ riġlejk fis-sandli tiegħek, bint ta' prinċep! Id-dawra ta' ġenbejk qisha ħannieqa , xogħol id wieħed tas-sengħa. Żokortok tazza tonda, minn fejn l-inbid imħawwar qatt ma jonqos. Il-ħodon tiegħek qisu għamra qamħ, bil-ġilji mdawwar. Jixbah lil żewġt ifrieħ taċ-ċerva sidrek, ulied tewmin t'għażżiela, Dak għonqok qisu torri tal-avorju . Għajnejk donnhom l-għadajjar ta' Ħesbon, f'bieb Bat-rabbim. Torri tal-Libanu nqisu mnieħrek, li qiegħed għassa jħares lejn Damasku. Rasek 'il fuq, xebbahtha lill-Karmel, xagħar rasek donnu porpra; sultan baqa' maqbud fin-nokkli. Kemm int sabiħa u kemm tassew int ħelwa, imħabba fost l-għaxqiet! Fis-sura għolja tiegħek qisek palma, sdierek l-għenieqed tagħha. U jien għedt: "Ħa mmur nitla' mat-tamra, naqbad mal-friegħi tagħha. Ħa jkunu sdierek bħal għenieqed l-għeneb, u riħet nifsek tkun bħal tat-tuffieħ; u t-togħma tiegħek bħall-aħjar inbid !" L-għarusa Hu jinżel sewwa lejn il-maħbub tiegħi filwaqt li jkun iċarċar fuq ix-xufftejn ta' dawn li jkunu rieqda. Jiena tal-maħbub tiegħi u xewqtu tiġbdu lejja. Maħbub tiegħi, ejja, nitilqu lejn l-għelieqi! Inqattgħu l-lejl fl-irħula; għada filgħodu nbakkru lejn id-dwieli, ħalli naraw ħariġx l-inwar tad-dielja, u jekk fetaħx iż-żahar; jekk ir-rummien huwiex qed jarmi l-ward. Imbagħad nagħtik imħabbti. Tfewweġ il-mandragora bil-fwieħa tagħha kull frott mill-aktar bnin għandna fi bwiebna, ġdid u qadim, maħbub tiegħi, jiena rfajtu għalik.